একদা বাংলাদেশ টেলিভিশন বা তারও আগে পাকিস্তান টেলিভিশন মধ্যবিত্তের মূল্যবোধকে সংরক্ষণ ও বিকশিত হওয়ার জন্য কাজ করত। বর্তমানে ৩১টি টিভি চ্যানেল কোনো রকম মূল্যবোধের বাণী দর্শকের কাছে পৌঁছানোর দায়িত্ব বোধ করে না। ফলে একদিকে বিকৃত পুঁজি, অন্যদিকে মিডিয়া অনুপ্রাণিত উদ্দেশ্যবিহীন জীবনযাত্রার বহুবিধ মাত্রা যোগ হচ্ছে। বায়ান্নর ভাষা আন্দোলন থেকে রাজনীতিবিদ ও সংস্কৃতিকর্মীদের মধ্যে একটা গভীর যোগাযোগ গড়ে উঠেছে। সেই যোগাযোগটি মুক্তিযুদ্ধ পর্যন্ত বিস্তৃত। আবার আশির দশকে এসে স্বৈরাচারবিরোধী আন্দোলনে এসে সেই যোগাযোগটি তৈরি হয়। সেই ধারা এখন একটি ক্ষীণ ধারায় পরিণত। কারণ প্রকৃত রাজনীতিবিদরা এখন পেছনের সারিতে; অচেনা-অজানা হঠাৎ গজিয়ে ওঠা পুঁজিপতিরা রাজনীতির মাঠ দখল করছে। দৃশ্যত কিছু রাজনীতিবিদকে দেখা গেলেও তারা সংখ্যালঘু। ইতিহাসের একটা বড় অংশ জুড়ে বাম রাজনীতিবিদরা মূল্যবোধ ও সামাজিক অঙ্গীকার প্রকাশে আজীবন সংগ্রাম করে আসছেন। বহুধা বিভক্ত এই রাজনৈতিক শক্তি ক্রমেই দুর্বল ও ক্ষীণকণ্ঠ হয়েছে। হয়তো কিশোর-তরুণ এবং যুবশক্তির মধ্য থেকেই একটা নতুন শক্তির উন্মেষ হবে। ইতিহাসের এ এক বড় শিক্ষা।